
הצעת חוק האזרחות והכניסה לישראל (הוראת שעה) (תיקון), התשס"ה-2005

היו"ר גאלב מג'אדלה:

	שלום, אני פותח את ישיבת הוועדה.  כפי שידוע לכולם, אנחנו אתמול קיימנו דיון על הצעת החוק, כאשר עברנו סעיף סעיף ושמענו את כל ההסתייגויות ואת כל ההערות. כיבדנו את כל הארגונים והגופים, שביקשו ליטול חלק בדיון ולומר את דעתם. היום אנחנו מתמקדים בהצבעות. אין צורך בהקדמה לגבי דעתנו על החוק, ההסתייגות שלנו והמחאה שלנו כנגד הוראת השעה. הכל כבר נדון. 

עסאם מח'ול:

	אני מציע, שמי שלא השתתף בדיונים לא ישתתף בהצבעה. 

היו"ר גאלב מג'אדלה:

	אני לא אוכל להסכים איתך, כיוון שתקנון הכנסת מורה אחרת.

יגאל יאסינוב:

	זו הדמוקרטיה של מח'ול.

עסאם מח'ול:

	אי אפשר שאנשים שלא יודעים במה מדובר יבואו ויצביעו היום. 

היו"ר גאלב מג'אדלה:

	אני מתנצל מראש, אם אני לא אהיה דמוקרט כדי למקד את הדיון ולסיים אותו כפי שצריך. אני אומר מראש, אני לא אסבול פגיעה בהצבעות. 

יגאל יאסינוב:

	אני רוצה לומר, כי אנחנו מגישים הסתייגויות למליאה על הצעת החוק הזו.

מירי פרנקל-שור:

	על פי התקנון, ההסתייגויות כבר היו צריכות להגיע לדיון. היות שהיום הצעת החוק הזו צריכה להיות מונחת היום במליאה, אני מבקשת שנקבע שעה שעד אליה יגיעו כל ההסתייגויות. אני מבקשת, שעד השעה 15:00 יגיעו אלינו כל ההסתייגויות. יש לנו הרבה מאוד עבודה. 

היו"ר גאלב מג'אדלה:

	בפניכם יש את האפשרות להשתמש בנוהל המקובל כמה שאתם רוצים, ובלבד שכל ההסתייגויות יגיעו ליועצת המשפטית של הוועדה עד השעה 15:00. אנחנו מתחילים לקרוא את סעיפי החוק. 

איילת עציון:

	מקריאה את סעיף 1.  



מירי פרנקל-שור:

	בפסקה 1 קיים נוסח מעט שונה מזה שהסכמנו לו. זה הנוסח שהממשלה מבקשת. הממשלה התחייבה אתמול להשיב על השאלה, מה קורה כאשר לא יהיה מפקד כוחות צה"ל באזור. היא התחייבה לתת מענה על מנת שלא יוצר ואקום לענייו ביצוע סמכויות לפי חוק.

אהוד יתום:

	תמיד יהיה מפקד אזור במקום.

מירי פרנקל-שור:

	התשובה לשאלה שנשאלה, היא שיהיה מפקד כוחות צה"ל באזור או מי שיסמיך שר הפנים בהסכמת שר הביטחון. 

עסאם מח'ול:

	אני רוצה להגיש הסתייגות להגדרת תושב אזור. אני מציע שלא לשנות את ההגדרה הקיימת של תושב אזור, כיוון שהתוספת של מי שרשום במרשם האוכלוסין של האזור מחילה את הוראת השעה על מי שרשום בשטחים רק באופן טכני. 

רומן ברונפמן:

	אני מצטרף להסתייגות הזו. 

ואסל טאהא:

	גם אני מצטרף להסתייגות הזו. 

עסאם מח'ול:

	גם חברי הכנסת ברכה וטיבי מצטרפים. 

היו"ר גאלב מג'אדלה:

	הם לא נמצאים כאן. 

מירי פרנקל-שור:

	זה בסדר, הוא מגיש את ההסתייגות בשם סיעת חדש. 

איילת עציון:

	מקריאה את סעיף 2. 

רומן ברונפמן:

	אני רוצה להגיש הסתייגות לסעיף 3א(2). אני רוצה לומר שבמקום 14 שנים יהיה גילו 16 שנים.

אהוד יתום:

	אני רוצה לומר שבמקום 14 שנים יאמר שגילו יהיה 12 שנים.


ואסל טאהא:

אני רוצה להגיש הסתייגות לסעיף 3א(2). אני רוצה לומר שבמקום 14 שנים יהיה גילו 16 שנים.

עסאם מח'ול:

	אני מציע לומר ברישא: "רשאי שר הפנים או מפקד האזור, לפי העניין, לתת לתושב אזור רשיון לישיבה בישראל או היתר לשהייה בישראל".

מירי פרנקל-שור:

	כלומר, אתה רוצה לחזור לרישא של סעיף 3 המקורי. 

עסאם מח'ול:

	נכון. יש לי הסתייגות גם לגבי סעיף 3(1). אני מבקש למחוק את המילים: "שגילו מעל ל-35 שנים". 

ניסן סלומינסקי:

	גם לי יש הסתייגות לסעיף 3(1). אני מבקש לומר: "מעל גיל 40". בסעיף 3(2) אני רוצה לומר: "מעל 30 שנים". בסעיף 3א(2) אני מבקש לומר: "שגילו מעל 12 שנים".

אהוד יתום:

	אני מבקש להצטרף להסתייגויות האלה. 

אראלה גולן:

	בסעיף 3א, אנחנו רוצים להוסיף את המילים: "בהתייעצות עם מפקד האזור". לגבי סעיף 3א(2) אנחנו רוצים שייאמר שהקטין אינו בעל עבר פלילי, וכן אנחנו רוצים הוכחה לכך שהקטין הוא אכן הבן של הוריו. היו מיקרים שנולד ילד לאחד והוא נרשם על שם אחר. 

עמרם מצנע:

	אני מצטרף להסתייגות של רומן ברונפמן. 

אביטל שטרנברג:

	המילה "משמורן" לא מופיעה בחקיקה.
 
מירי פרנקל-שור:

	היא לא מופיעה בחקיקה אבל היא מופיעה בפסיקה והחלטנו להשאיר את זה. אתמול בדקנו את הדברים, ואכן המילה הורה "משמורן" אינן מופיעות בחקיקה, אלא בפסיקה. אנחנו החלטנו להשאיר את זה כך. הנוסח הזה תואם עם יוכי גנסין. אם יהיו רעיונות אחרים, אנחנו נשמע אותם. 

רעות מיכאלי:

	אני סבורה, שזה נתון יותר מדי לפרשנות. יש מספיק בעיות עם החוק הזה. 

היו"ר גאלב מג'אדלה:

	אנחנו לא נמצאים עכשיו בשלב של הצעות. 

רעות מיכאלי:

	זו שאלה של ניסוח ולא של הצעות. 

מירי פרנקל-שור:

	כרגע זה הנוסח. אם אנחנו נגיע להחלטה אחרת, אני אפיץ את הנוסח בין כולם. 

גדעון סער:

	אני רוצה להציע שייאמר: "בעל חזקה בלעדית".

היו"ר גאלב מג'אדלה:

	זכותך להציע, אבל אנחנו עברנו כבר את השלב הזה. אתה יכול לבקש הסתייגות. אם כל אחד יציע הצעות, אנחנו לא נתקדם לעבר ההצבעות. 

רומן ברונפמן:

	האם אתה התחייבת למשהו? אם אנחנו לא נתקדם בגלל חילוקי דעות, אז לא נתקדם. 

היו"ר גאלב מג'אדלה:

	אני התחייבתי לכך שהיום אנחנו מצביעים. אתמול התקיים דיון בו כל אחד שרצה יכול היה לומר את דעתו. 

אראלה גולן:

	אני מבקשת לומר גם בסעיף 3: "רשאי שר הפנים בהתייעצות מפקד האזור". יש לי גם הערה לגבי ההורה המשמורן.

מירי פרנקל-שור:

	קודם לכן אני אסביר את הרעיון של ההורה המשמורן. זו בעצם הקלה שיש בהצעת החוק. בפסקה (1) מדובר על ילדים עד גיל 14. בפסקה (2) מדובר על ילדים מעל גיל 14. הצעת החוק המקורית אמרה, כי על מנת שילד מעל גיל 14 שגר באזור יעבור להתגורר בישראל עם ההורה השני, הוא צריך לקבל את אישורו של ההורה השני. אם ההורה השני לא אושר עקב איזו מניעה ביטחונית או פלילית, הילד גם לא היה מאושר. פסקה (2) באה להקל על המצב הזה, והיא אומרת שלילד תהיה אפשרות לבחור עם איזה הורה להיות, או עם ההורה שנשאר באזור או עם ההורה שמצוי בישראל. יכול להיות שיהיו מצבים בהם כל עוד הילד היה מצוי באזור, הוא היה תחת משמרתו של ההורה המצוי באזור, אבל כאשר יהיה הסכם בין ההורים, והרעיון הוא שהילד יעבור לגור בישראל אבל ההיתר לא יאורך אלא אם הקטין מתגורר דרך קבע בישראל, יכולה לבוא המשפחה ולסכם שההורה שמתגורר בישראל הוא יהפוך להורה המשמורן. זה הרעיון שעומד בבסיס פסקה 3א(2).

אראלה גולן:

	אני רוצה שיודגש כאן את הנושא של הוכחת הורות. אני רוצה שיהיה ברור שההורה הוא זה שהולידו או מאמצו. 


רומן ברונפמן:

	האם את מתכוונת לקטין מתחת לגיל 14 או מתחת לגיל 16?

אראלה גולן:
	
	אני מדברת על כך שיהיה מדובר באמא האמיתית שילדה אותו.

עסאם מח'ול:

	בסעיף 3(2) אני רוצה למחוק את המילים: "שגילו מעל 25 שנים". באותו סעיף אני מציע להוסיף את המילים: "או בן זוגו" אחרי המילים "בת זוגו". בסעיף 3א(1) אני מבקש למחוק את המילים: "שגילו עד 14 שנים". 

ואסל טאהא:

	אני גם מצטרך להסתייגויות האלה. 

אהוד יתום:

	אני מבקש שבסעיף 3(1) ייאמר: "שגילו מעל 40 שנים", בסעיף (2) ייאמר: "שגילה מעל 30 שנים", ובסעיף 3א(1) ייאמר: "שגילו עד 12 שנים".

איילת עציון:

	מקריאה את סעיף 3ב ואת סעיף 3ג. 

עסאם מח'ול:

	המשת"פים מפוצצים אוטובוסים בחיפה, ואתם מציעים שהם יישארו כאן על פי חוק. אין לכם בושה. 

אהוד יתום:

	אנחנו לא מתביישים שאנחנו דורשים הזדהות עם המדינה. 

עסאם מח'ול:

	אפילו ראש השב"כ לא ידע לענות על זה. 

אהוד יתום:

	אני מבקש להדגיש שסעיף 3ג הוא מאוד חשוב ועקרוני. זה חשוב מאוד להדגיש שתהיה הזדהות עם מדינת ישראל ויעדיה. 

אבשלום וילן:

	לאחר המשפט: "קידום הביטחון, הכלכלה או עניין חשוב אחר של המדינה..", אנחנו מבקשים להוסיף את המילים: "או עקב מצב בריאותי למתן טיפול רפואי".





אראלה גולן:

	זה מופיע בסעיף 3ב(1). אנחנו מבקשים בסעיף 3ג לומר: "לתת רשיון לישיבה בישראל לתושב האזור, ורשאי מפקד האזור, ובאישור שר הפנים, לתת לתושב אזור היתר שהייה בישראל.."  אנחנו רוצים להוסיף את שר הפנים. 

עסאם מח'ול:

	אני רוצה להוסיף הסתייגות נוספת. אני מציע שייאמר, "רשאי שר הפנים להעניק אזרחות או לתת רשיון לישיבה בישראל לתושב אזור שהוא משת"פ, על אף ולמרות העובדה שהוכחה מעורבותם של משת"פים, בגלגול וביצוע פיגועים ופיצוץ אוטובוסים בחיפה ובמקומות אחרים בארץ". 

אהוד יתום:

	אני מבקש שיהיה כתוב במקום משת"פ, "סוכן כפול, מכופל ומשולש, שגויס על ידי ארגוני הטרור לבצע פיגועים בארץ ישראל".

עסאם מח'ול:

	אתה לא מצליח להרגיז אף אחד. 

אהוד יתום:

	אם אני מצליח לגרום לך לחייך, אני כבר הצלחתי.

איילת עציון:

	מקריאה את סעיף 3ד.

היו"ר גאלב מג'אדלה:

	דני, אתמול אמרת לנו שאתה רוצה לבדוק את העניין ולתת לנו תשובה. 

דני גבע:

	בדקנו את זה, ונתנו תשובה למירי שאנחנו לא יכולים לשנות את ההגדרה. 

עמרם מצנע:

	אני רוצה להציע הסתייגות. אני רוצה שבמקום המילים: "תושב האזור או בן משפחתו העלולים להוות סיכון ביטחוני", יהיה כתוב: "תושב האזור או בן משפחתו המהווים  סיכון ביטחוני למדינת ישראל".

אבשלום וילן:

	אני מצטרף להסתייגות הזו.

אראלה גולן:

	גם אני. 



עסאם מח'ול:

	אני רוצה למחוק את סעיף 3ד, שעושה תיוג גורף. 

איילת עציון:

	מקריאה את סעיף 3 ואת סעיף 4. 

אבשלום וילן:

	אני מציע לומר: "6 חודשים".

אהוד יתום:

	אני מציע לומר: "9 חודשים". 

עסאם מח'ול:

	אני רוצה להחליף את המילים: "כאמור בסעיף 3ד", במילים: "למעט סעיף 3ד". 

דוד אזולאי:

	אני רוצה להציע הסתייגות לסעיף 3ג. אני מציע שייאמר: "על אף הוראות סעיף 2, רשאי שר הפנים בהמלצת מפקד האזור..."

היו"ר גאלב מג'אדלה:

	אנחנו מצביעים עכשיו על הצעת החוק. אני רוצה לדעת איזה חבר כנסת מחליף חבר ועדה. 

גדעון סער:

	אני מחליף את חה"כ לנדאו, חה"כ ארדן מחליף את חה"כ גורלובסקי. 

יגאל יאסינוב:

	אני מחליף את חה"כ חמי דורון. 

אבשלום וילן:
	
	אני מחליף את חה"כ רומן ברונפמן.

אליעזר כהן:

	אני מחליף את חבר הכנסת שטרן. 

היו"ר גאלב מג'אדלה:

	אנחנו מצביעים על כל הצעת החוק כפי שהציעה הממשלה, עם התיקונים שהוצעו על ידי הוועדה בתיאום עם משרד המשפטים והיועץ המשפטי לממשלה. 





ה צ ב ע ה

בעד – חברי הכנסת אהוד יתום, אליעזר כהן, עמרם מצנע, גדעון סער, לאה נס, גלעד ארדן, דוד אזולאי, ניסן סלומינסקי, יגאל יאסינוב, אראלה גולן.
נגד – חברי הכנסת אבשלום וילן, עסאם מח'ול, ואסל טאהא, גאלב מג'אדלה. 
נמנעים – אין 

היו"ר גאלב מג'אדלה:

הצעת החוק עברה ברוב של 10 חברי כנסת, 4 נגד ובלי נמנעים. תודה רבה, הישיבה נעולה. 

הישיבה ננעלה בשעה 14:00







